**Útmutató**

a külföldiek magyarországi ingatlanszerzésének engedélyezéséről szóló

adatgyűjtés és adatszolgáltatás adattábláinak kitöltéséhez

Az adatgyűjtés célja a külföldi állampolgárok Magyarországon történő ingatlanszerzésére vonatkozó adatok megismerése. Az adatszolgáltatást a fővárosi és megyei kormányhivatalok (a továbbiakban: kormányhivatalok) évenként teljesítik. Az adatgyűjtés alapját a kormányhivatalok – a külföldiek mező- és erdőgazdasági hasznosítású földnek nem minősülő ingatlanokat érintő tulajdonszerzéséről szóló 251/2014. (X. 2.) Korm. rendelet szerinti – döntései képezik.

Az adatszolgáltatás megkönnyítése érdekében egy Excel táblázat készült, amelynek munkafüzetei az „Előlap”, „Eljárási adatok”, „Ingatlanok adatai”, „Állampolgárság/honosság”, valamint „Ingatlanszerzés jogcíme” címeket viselik.

I. Az előlapon kell megadni az adatszolgáltatóra vonatkozó adatokat. Az adatszolgáltató nevénél az adatot szolgáltató kormányhivatal nevét kell feltüntetni. Az adatszolgáltató címénél a kormányhivatal postacímét, az adatszolgáltató statisztikai számjelénél a kormányhivatal statisztikai számjelét kérjük megadni. Az adatszolgáltató vezetőjének nevét tartalmazó mezőbe a kormányhivatalt vezető kormánymegbízott neve kerül. Kapcsolattartóként azt a személyt kérjük megjelölni, aki a statisztikai adattáblát kitölti, ebben a cellában a kapcsolattartó beosztását, telefonszámát és e-mail címét is fel kell tüntetni. Az előlapot kitöltésekor keltezéssel kell ellátni, továbbá minden esetben meg kell adni az adatszolgáltatást jóváhagyó személy nevét és beosztását is.

II. A tényleges adatszolgáltatás a táblázat „Eljárási adatok”, „Ingatlanok adatai”, „Állampolgárság/honosság” , valamint „Ingatlanszerzés jogcíme” elnevezésű munkafüzetein keresztül valósul meg.

Az adatok megadásánál az egész tárgyévet kell alapul venni. A táblázatok kitöltése során a kormányhivatalnak a saját megyéje szerinti sorban kell feltüntetnie éves adatait.

Az „Ingatlanok adatai” munkafüzet adott megye szerinti sorában meg kell adni a kormányhivatal illetékességi területén a vizsgált időszakban külföldiek által megszerzett ingatlanok számát az ingatlan típusa szerinti bontásban és összesítve egyaránt. Az ingatlan típusát a „B”-„E” mezők által felkínált lehetőségből kell kiválasztani.

Az „Állampolgárság/honosság” munkafüzetben azokat a településeket kell megadni, ahol a tárgyi évben külföldi személy ingatlant szerzett. Az egyes települések sorában – az engedélyes pozícióját betöltő személyi körtől függően – állampolgárság/honosság szerint kérjük megadni az adott településen ingatlantulajdont szerzők számát. Honosságon a külföldi székhelyű vállalkozások magyarországi fióktelepeiről és kereskedelmi képviseleteiről szóló 1997. évi CXXXII. törvény szerinti fiókteleppel vagy kereskedelmi képviselettel rendelkező külföldi jogi személy engedélyes székhelye szerinti államot kell érteni. Az ingatlanszerző állampolgárságát/ honosságát a „B”-„AF” mezők által felkínált lehetőségből kell kiválasztani. Amennyiben nem elég a táblázatban rendelkezésre álló sorok száma, a táblázatot sorok beszúrásával bővíteni lehet.

Az „Ingatlanszerzés jogcíme” munkafüzetben az adott megyében engedélyezett ingatlanszerzések számát kell feltüntetni az alapul szolgáló jogcímek szerinti bontásban és összesítve egyaránt. Az egyes jogcímeket a „B”-„E” mezők által felkínált lehetőségből kell kiválasztani.

Kérjük, hogy az adatszolgáltatást a táblázatok megküldése előtt szakmai és számszaki szempontból egyaránt ellenőrizni szíveskedjenek.

Az adatszolgáltatással kapcsolatos információkat, az esetleges számszaki eltérés okát valamennyi táblázat esetében „Megjegyzések” mezőben lehet közölni.

A kitöltött táblázatokat elektronikus úton kell megküldeni a hatosagi@me.gov.hu, valamint az akos.rethi@me.gov.hu e-mail címekre legkésőbb 2017. február 15-ig.

Budapest, 2016. december „ ”

Miniszterelnökség